Празник (Алекса Шантић)
Алекса Шантић 

У огњу јутра врхови се жаре;
Кô у бехару густа стабла нека,
У празничкоме руху народ чека
Пред капијама Грачанице старе.

И радовањем безброј срца врели'
Јекнуше звона и с олтарске плоче
Свештени отац литургију поче
И мирисима тамјана храм прели.

С крстом, гологлав народ у храм ступа,
И свака душа у сјају се купа
И богу лети на појање данас.

И звона звоне, љуљају се сама,
Пјевају двери... На домаку храма
Погнуте главе пролази Арбанас...

Шантићеве песме 1913.